Unowe (auː Norwe, Norwei; kwa Kinorwei Norge/Noreg; jina rasmi ni Ufalme wa Unoweː Kongeriket Norge kwa Bokmål na Kongeriket Noreg kwa Nynorsk) ni nchi ya Skandinavia katika Ulaya ya Kaskazini. Imepakana hasa na Uswidi, ila katika ncha ya kaskazini na Ufini (Finland) na Urusi pia. Ina pwani ndefu kwenye Bahari ya Kaskazini na ya Atlantiki. Visiwa vya Svalbard na Jan Mayen katika bahari ya Aktiki ni maeneo ya Norwei. Pia visiwa visivyokaliwa na watu vya Bouvet katika Atlantiki ya kusini na Peter I katika Pasifiki ya kusini viko chini ya Unowe. Nchi inadai pia sehemu ya Queen Maud Land katika bara la Antaktika penye kituo cha kisayansi cha Troll. Mkuu wake kwa sasa ni Mfalme Harald V. Bunge huitwa Stortinget na wanachama wake huchaguliwa na wananchi kila baada ya miaka minne. Sikukuu ya taifa ni tarehe 17 Mei, ambapo husherekewa katiba ya Norwei ya mwaka wa 1814. Mji mkuu ni Oslo, wenye wakazi wanaozidi 530,000. Miji mingine mikubwa ni pamoja na Bergen wenye wakazi 230,000 na Trondheim wenye wakazi 150,000; yote miwili imewahi kuwa miji mikuu ya Unowe katika miaka ya mwanzoni. Nchi ilikaliwa na watu wawindaji-wakusanyaji tangu mwaka 10000 KK hivi.